郭祥正國博醉吟庵
作者：蘇轍
朝代：宋

paragraphs: 姑熟溪頭醉吟客，歸作茅庵劣容席。
團團鵠卵中自明，窗前月出夜更清。
醉吟自作溪上語，不學擁鼻雒陽生。
詩成付與坐中讀，知有清溪可終日。
作詩飲酒聊復同，誰來共枕溪中石。
圓天方地千萬里，中與此間大相似。
囂然一息不自停，水火雷風相滅起。
直須只作此庵看，歌罷曲肱還醉眠。
不用騎鯨學李白，東入滄海觀桑田。